Document ID: 31982R1461

ΚΑΝΟΝΙΣΜΟΣ (ΕΟΚ) αριθ. 1461/82 ΤΟΥ ΣΥΜΒΟΥΛΙΟΥ της 18ης Μαΐου 1982 περί τροποποιήσεως του κανονισμού (ΕΟΚ) αριθ. 727/70 περί δημιουργίας κοινής οργανώσεως αγοράς στον τομέα του ακατέργαστου καπνού
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 43,
την πρόταση της Επιτροπής,
τη γνώμη του Ευρωπαϊκού Κοινοβουλίου(1),
τη γνώμη της Οικονομικής και Κοινωνικής Επιτροπής(2),
Εκτιμώντας:
ότι ο κανονισμός (ΕΟΚ) αριθ. 727/70 του Συμβουλίου της 21ης Απριλίου 1970 περί δημιουργίας κοινής οργανώσεως αγοράς στον τομέα του ακατέργαστου καπνού(3), όπως τροποποιήθηκε τελευταία από την πράξη προσχωρήσεως του 1979, προβλέπει στο άρθρο 2 παράγραφος 2 δεύτερο εδάφιο ότι η τιμή παρεμβάσεως του καπνού σε φύλλα καθορίζεται σε επίπεδο ίσο προς 90% του επιπέδου της αντίστοιχης τιμής στόχου-
ότι, παρά την ενίσχυση μιας πολιτικής συνάψεως συμβάσεων και της κατ' επανάληψη εφαρμογής των μέτρων που προβλέπονται στο άρθρο 13 του κανονισμού (ΕΟΚ) αριθ. 727/70 για τον έλεγχο της αγοράς, η κατάσταση της αγοράς καπνού στην Κοινότητα χαρακτηρίζεται από διαρθρωτικά πλεονάσματα, τα οποία προκύπτουν από την έλλειψη ισορροπίας μεταξύ της κοινοτικής παραγωγής και της ζητήσεως-
ότι, για να αποκατασταθεί προοδευτικά καλύτερη σχέση μεταξύ αυτής της παραγωγής και των αναγκών της αγοράς και να μειωθούν οι υψηλές επιβαρύνσεις που προκύπτουν για την Κοινότητα, ιδίως από τα σημαντικά πλεονάσματα, πρέπει να ορισθεί εκ νέου η εγγύηση που εφαρμόζεται στις ποσότητες καπνού που δεν διατίθενται στο εμπόριο- ότι, για το σκοπό αυτόν, ενδείκνυται να μειωθεί η σχέση μεταξύ της τιμής παρεμβάσεως και της τιμής στόχου από 90% σε 85%,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 2 παράγραφος 2 του κανονισμού (ΕΟΚ) αριθ. 727/70, το δεύτερο εδάφιο αντικαθίσταται από το εξής κείμενο:
"Η τιμή παρεμβάσεως καθορίζεται σε επίπεδο ίσο προς 85% του επιπέδου της αντίστοιχης τιμής στόχου."
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται στον καπνό σε φύλλα της συγκομιδής 1982.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στις Βρυξέλλες, στις 18 Μαΐου 1982.

Labels: 2
17
6